**GŴYL DDEWI**

*Mae croeso i chi addasu’r iaith a rhannu’r gwaith i siwtio’ch plant, dim ond i chi gadw’n ffyddlon at brif neges y gwasanaeth – sef fod Dewi Sant yn caru’r Arglwydd Iesu ac eisiau dweud wrth eraill amdano.*

**Adnoddau dewisol***:* \*Cennin Pedr / baner Cymru (dylai’r plant wisgo cennin Pedr neu wisg Gymreig os yn bosib)

Croeso i wasanaeth arbennig i gofio am Dewi Sant. Fe ddechreuwn drwy droi at Dduw mewn gweddi.

**Gweddïwn:** Ein Tad**,** diolch i Ti am y diwrnod newydd yma. Diolch am gyfle i ddod at ein gilydd i ddysgu mwy am Dewi Sant ac i ddathlu ei ffydd. Bydd gyda ni yn ystod yr Oedfa a helpa ni i ddathlu ac i ddysgu. Gofynnwn y cyfan yn enw Iesu. Amen

**Emyn i’r gynulleidfa gyfan**: Emyn hapus, addas i blant e.e. Caneuon Ffydd 412; 408; 406; 399 (*\*mae emynau eraill hapus i’w cael*!)

* Rydyn ni yma heddiw i ddathlu bywyd Dewi, nawddsant Cymru. Rydym yn dathlu ei fywyd ar Fawrth 1af - Dydd Gŵyl Dewi - bob blwyddyn. (Rydyn ni fel arfer yn gwisgo’n blodyn cenedlaethol ar ein dillad (pwyntio at y blodyn) ac yn cael cyfle i wisgo’n gwisg draddodiadol \*os yn berthasol)
* Ar Fawrth y 1af, hyd yn oed os bydd eira ar y llawr rydyn ni’n gwybod bod y gwanwyn wedi cyrraedd.

(Gellid canu’r darn isod - Cerddoriaeth – Glas, Glas Blaned – Tud. 65; neu lefaru’r darn a’i rannu ymysg gwahanol blant os fydd angen.)

Mis Mawrth unwaith eto

Mae’r gwanwyn wedi dod

Ddydd Gŵyl Dewi ydy hi.

Mis Mawrth unwaith eto

Mae’r Gwanwyn wedi dod

Dydd Gŵyl Dewi ydy hi.

Dewi Sant, Dewi Sant, cofio Dewi

Cofio am y pethau bach a’r pethau mawr.

Dewi Sant, Dewi Sant

Ffrind y bobl, ffrind y plant

Rhaid i ninnau fod fel Dewi’n dda bob awr.

* Beth am i ni atgoffa ein hunain am rai ffeithiau am y sant hwn a fu farw ar Fawrth 1af gannodd o flynyddoedd yn ôl?
* Does neb yn hollol sicr pryd ganwyd Dewi. Mae pobl yn dweud ei fod wedi ei eni yn y chweched ganrif ac mai Non oedd enw ei fam a Sandde, Tywysog Powys oedd ei dad.
* Cafodd ei addysgu gan ddyn dall o’r enw Paulinus, ac mae sôn bod Dewi wedi cyffwrdd ei lygaid a gwneud iddo weld.
* Mae hynny’n swnio’n debyg i wyrth. Gwnaeth Iesu Grist wyrth debyg wrth wella Bartimeus oedd hefyd yn ddyn dall.
* Roedd Dewi Sant yn ddilynwr i Iesu Grist – roedd e’n Gristion, ac roedd e eisiau dweud wrth bawb am Iesu Grist.
* Teithiodd lawer - i Iwerddon, i Gernyw ac i Lydaw i ddweud wrth bobl am Iesu Grist.
* Aeth ar bererindod i Jerwsalem i gael dilyn ôl troed Iesu.
* Mae stori am Dewi Sant yn pregethu mewn lle o’r enw Llanddewibrefi. Tra roedd e’n pregethu roedd pobl yn cwyno nad oedden nhw’n medru ei weld.
* Yn ôl y sôn fe osododd Dewi hances ar y llawr cyn sefyll arni, ac yn sydyn, cododd bryn bach o dan ei draed gan ei godi fel y gallai pawb ei weld.
* Mae rhai yn dweud hefyd fod colomen wen wedi glanio ar ei ysgwydd, yn arwydd gan Dduw o'i sancteiddrwydd.
* Fe sefydlodd Dewi 12 mynachlog – 12 lle gwahanol i roi cyfle i bobl ddysgu mwy am Iesu Grist ac am Dduw.
* Roedd Dewi’n byw bywyd syml, fel y gwnaeth Iesu Grist pan oedd e ar y ddaear. Gwrandewch ar eiriau Dewi:

*Gwnewch y pethau bychain a welsoch ac a glywsoch gennyf fi.*

* Tybed pa bethau bychain oedd Dewi eisiau i ni eu gwneud?

Dyma rai adnodau o’r Beibl sy’n dangos pa bethau sy’n plesio Duw, ac wrth gwrs felly, yn plesio Dewi.

**Ioan 13:34-35**

“Carwch eich gilydd. Rhaid i chi garu'ch gilydd yn union fel dw i wedi'ch caru chi. Dyma sut bydd pawb yn gwybod eich bod chi'n ddilynwyr i mi, am eich bod chi'n caru'ch gilydd.”

**Mathew 22:37-38**

Rwyt i garu'r Arglwydd dy Dduw â'th holl galon, ac â'th holl enaid a'th holl feddwl. Dyma'r gorchymyn cyntaf a'r pwysica’.

**Mathew 22:37-39**

Rwyt i garu dy gymydog fel rwyt ti'n dy garu dy hun.

* Yn sicr roedd Dewi yn dysgu eraill am gariad Duw, ac eisiau i bobl blesio Duw wrth garu ei gilydd. Pa bethau bychain fedrwn ni eu gwneud i ddangos ein bod ni’n caru Duw a charu eraill?
* Gweddïo – ar ein Tad sydd yn y nefoedd, a diolch iddo am y cyfle o gael ei nabod.
* Addoli – moli Duw trwy ganu a dathlu ei ddaioni tuag aton ni.
* Helpu – cynnig cymorth i rywun sydd mewn angen.
* Cysuro - rhoi clust i wrando neu fraich i gofleidio (cwtsio/hygio) rhywun sydd yn drist neu’n unig.
* Gwenu – i ddangos ein bod ni’n agored i gael ffrindiau newydd yn ein bywyd.
* Tybed faint o bethau bychain fedrwn ni eu gwneud er lles pobl eraill?

**Emyn** cynulleidfaol arall hapus, bywiog i ddathlu cariad Crist.

**Darlleniad: Mathew 25:34-40** (rhannwch y gwaith darllen yn ôl y galw neu gael oedolyn i’w ddarllen)

*Dyma fydd y Brenin yn ei ddweud wrth y rhai sydd ar ei ochr dde,*

*‘Chi ydy'r rhai mae fy Nhad wedi'u bendithio, felly dewch i dderbyn eich etifeddiaeth. Mae'r cwbl wedi'i baratoi ar eich cyfer ers i'r byd gael ei greu.*

*Dewch, oherwydd chi roddodd fwyd i mi pan oeddwn i'n llwgu; chi roddodd ddiod i mi pan oedd syched arna i; chi roddodd groeso i mi pan doeddwn i ddim yn nabod neb;**chi roddodd ddillad i mi pan oeddwn i'n noeth; chi ofalodd amdana i pan oeddwn i'n sâl; chi ddaeth i ymweld â mi pan oeddwn i yn y carchar.’*

*Ond bydd y rhai cyfiawn yma yn gofyn iddo,*

*‘Arglwydd, pryd welon ni ti'n llwgu a rhoi rhywbeth i ti i'w fwyta, neu'n sychedig a rhoi diod i ti?*

*Pryd wnaethon ni dy groesawu di pan oeddet ti'n nabod neb, neu roi dillad i ti pan oeddet ti'n noeth?*

 *Pryd welon ni ti'n sâl neu yn y carchar a mynd i ymweld â ti?’*

 *A bydd y Brenin yn ateb, ‘Credwch chi fi, pan wnaethoch chi helpu'r person lleiaf pwysig sy'n perthyn i mi, gwnaethoch chi fy helpu i.’*

* Rydyn ni wedi clywed yn barod y geiriau - *Dewi Sant, Dewi Sant, cofio Dewi*

*Cofio am y pethau bach a’r pethau mawr.* **Ond** mewn gwirionedd does yna ddim ‘pethau bach’ – mae ein geiriau a’n gweithredoedd ni i gyd yn bwysig. Fel rydyn ni newydd glywed yn y darlleniad, *Credwch chi fi, pan wnaethoch chi helpu'r person lleiaf pwysig sy'n perthyn i mi, gwnaethoch chi fy helpu i.’*

* Nid peth bach yw addoli Duw.
* Nid peth bach yw gweddïo.
* Nid peth bach ydy caru eraill.
* Nid pethau bach yw helpu, cysuro na gwenu ar eraill.

Roedd Dewi Sant eisiau i bawb adnabod Duw a gwneud pethau oedd yn ei blesio.

Roedd Dewi am i bawb wybod mai un person yn unig oedd yn goleuo’r ffordd i’r nefoedd sef Iesu Grist ei hun. Dyma Ioan 14:6,

 *“Fi ydy'r ffordd,” atebodd Iesu, “yr un gwir a'r bywyd. Does neb yn gallu dod i berthynas gyda Duw y Tad ond trwof fi.*

Drwy gydol ei fywyd fe wnaeth Dewi Sant bob ymdrech i rannu’r newyddion da am Iesu gyda’i gyd-Gymry a dyna pam rydyn ni’n dal ati i’w gofio a dathlu ei fywyd hyd heddiw.

**Gweddïwn**

Diolchwn i ti, ein Tad, am Gymru. Diolch i Ti am roi gwlad mor hyfryd i ni. Diolch i ti bod Cristnogaeth wedi dod i’n gwlad ni ganrifoedd yn ôl. Diolch i ti am ddynion duwiol fel Dewi oedd yn ceisio dy wasanaethu di. Diolchwn am William Morgan a’r Beibl yn Gymraeg. Diolchwn i ti am ein hiaith hyfryd, farddonol. Heddiw rydyn ni’n gofyn i ti unwaith eto i fendithio ein hardal a’n gwlad. Helpa ni i fyw i dy blesio di, i dy garu Di, i ddilyn Iesu ac i helpu pobl o’n cwmpas ni.

Yn enw Iesu Grist, Amen

**Emyn i orffen**